Predkladacia správa

Ministerstvo kultúry Slovenskej republiky predkladá na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov na rokovanie vlády Slovenskej republiky návrh poslankyne Národnej rady Slovenskej republiky Tatiany Rosovej na vydanie zákona, ktorým sa mení a dopĺňa zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov (tlač 290).

Cieľom predloženého návrhu zákona je ustanoviť 1. máj ako pamätný deň  – „Deň pristúpenia Slovenskej republiky k Európskej únii“. 

Slovenská republika sa 1. mája 2004 stala plnoprávnym členom Európskej únie - spoločenstva štátov založeného na hodnotách slobody, demokracie, mieru a solidarity. Táto udalosť patrí k významným udalostiam v novodobej histórii Slovenskej republiky. 

Ministerstvo kultúry Slovenskej republiky zastáva názor, že vhodnejším termínom pre pripomenutie si členstva Slovenskej republiky v Európskej únii a hodnôt, na ktorých je toto spoločenstvo založené, je 9. máj – Deň Európy. 

Francúzsky minister zahraničných vecí Róbert Schuman predstavil 9. mája 1950 svoj návrh na vytvorenie organizovanej Európy, ktorá je nevyhnutná na zachovanie mierových vzťahov. Vo svojej deklarácii vyzval Francúzsko, Nemecko a ďalšie európske krajiny na to, aby spojili svoju výrobu uhlia a ocele a vytvorili tak „prvý konkrétny základ Európskej federácie“. Európska únia a jej občania si preto pripomínajú 9. máj ako „Deň Európy“. Tento deň je zároveň aj jedným zo symbolov Európskej únie. 

Práve deň zrodu myšlienky, na základe ktorej vznikla Európska únia, je významným symbolickým dňom, v ktorý by si Slovenská republika podobne ako ostatné členské štáty Európskej únie, mala pripomínať hodnoty na základe, ktorých je Európska únia budovaná a ktoré zbližujú všetkých jej občanov.

Z legislatívno-technického hľadiska je potrebné v úvodnej vete čl. I slová „zákona č. 201/1996 Z. z.“ nahradiť slovami „zákona Národnej rady Slovenskej republiky č. 201/1996 Z. z.“ a slová „zákona č. 396/200 Z. z.“ nahradiť slovami „zákona č. 369/2000 Z. z.“

Ministerstvo kultúry Slovenskej republiky na základe uvedených skutočností odporúča vláde Slovenskej republiky vysloviť nesúhlas s návrhom poslankyne Národnej rady Slovenskej republiky Tatiany Rosovej na vydanie zákona, ktorým sa mení a dopĺňa zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov.